[{"text_idx": "#000000", "text": "Paratoi ar gyfer 'y ge\u0302m bwysicaf ers dros 50 mlynedd'"}, {"text_idx": "#000002", "text": "Mae yna bryder i'w deimlo o gwmpas dinas Toulouse, a hynny am fwy nag un rheswm."}, {"text_idx": "#000003", "text": "Ar y cae nos Lun mae'r ge\u0302m bwysicaf yn hanes pe\u0302l-droed Cymru ers ymhell dros hanner canrif."}, {"text_idx": "#000005", "text": "Ond oddi ar y cae, mae cyhoeddiad yr awdurdodau yn Ffrainc bod y ge\u0302m bellach yn cael ei dynodi yn lefel 3 (o 4) o safbwynt diogelwch hefyd yn destun anniddigrwydd."}, {"text_idx": "#000006", "text": "Wrth gerdded o gwmpas y ddinas a siarad gydag ambell gefnogwr o Gymru, mae'r teimladau yn gymysg. Fe allen nhw fod yma i weld eu ti\u0302m yn cyrraedd y rownd nesa, ond mae golygfeydd cywilyddus Marseilles yn dal yn fyw yn y cof."}, {"text_idx": "#000007", "text": "Disgrifiad o\u2019r llun, Mae lefel diogelwch wedi ei godi cyn ge\u0302m Cymru yn erbyn Rwsia."}, {"text_idx": "#000008", "text": "Mae'n ymddangos bod llawer o gefnogwyr Rwsia naill ai wedi dewis cyrraedd y ddinas yn hwyr, neu yn cadw allan o'r golwg tan ddiwrnod y gem... ychydig iawn sydd i'w gweld yng nghanol Toulouse."}, {"text_idx": "#000010", "text": "Dywedodd Vince Alm o Ymddiriedolaeth Cefnogwyr Pel-droed Cymru: \"Mae llawer mwy o heddlu arfog o gwmpas y stadiwm a'r ddinas nag ydyn ni wedi gweld mewn dinasoedd eraill, a mwy o fesurau diogelwch eraill hefyd."}, {"text_idx": "#000011", "text": "\"Er enghraifft fe fydd hi'n cymryd llawer mwy o amser i fynd i mewn i'r stadiwm oherwydd bydd staff diogelwch yn gwirio pawb yn ofalus i sicrhau nad oes tan gwyllt, fflers ac ati yn dod i mewn."}, {"text_idx": "#000012", "text": "\"Fe allai hynny olygu bod pobl yn ciwio am hir i fynd i mewn felly fy nghyngor i yw i gefnogwyr gyrraedd y stadiwm mewn digon o amser - mae'r drysau'n agor dair awr cyn y gic gyntaf, felly ewch yn fuan.\""}, {"text_idx": "#000014", "text": "Yn y ge\u0302m rhwng Croatia a'r Weriniaeth Tsiec dridiau yn o\u0302l, fe gafodd nifer o fflers eu taflu ar y cae gan gefnogwyr Croatia fel rhan o brotest, ac roedd Vince Alm yn bryderus am hynny."}, {"text_idx": "#000015", "text": "\"Ddylen nhw ddim fod wedi llwyddo i gael i mewn i'r cae, ond ry'n ni'n obeithiol bod y mesurau ychwanegol yma yn Toulouse yn atal hynny rhag digwydd eto,\" meddai."}, {"text_idx": "#000019", "text": "Ar y cae, mae tynged Cymru yn eu dwylo eu hunain."}, {"text_idx": "#000020", "text": "Fel y dywedodd Chris Coleman yn syth wedi'r golled yn erbyn Lloegr, roedd llawer wedi rhoi gormod o bwyslais ar y ge\u0302m honno lle, mewn gwirionedd, mae'r gemau grw\u0302p i gyd mor bwysig a'i gilydd."}, {"text_idx": "#000021", "text": "Mae'r mathemateg yn weddol syml - ennill ac fe fydd Cymru yn y rownd nesaf; ge\u0302m gyfartal, ac mae cyrraedd yr 16 olaf yn dal yn debygol iawn."}, {"text_idx": "#000022", "text": "Ond os yw Cymru'n colli, mae'n mynd yn anoddach. Pe bai hynny'n digwydd a Slofacia'n llwyddo i gipio pwynt yn erbyn Lloegr, yna fe fyddai Cymru allan."}, {"text_idx": "#000024", "text": "Os bydd Cymru a Slofacia'n colli, fe fydd Cymru'n gorffen yn drydydd yn y grw\u0302p ac yn gorfod aros tan nos Fercher i wybod a fydd eu record yn ddigon da i aros yn Ffrainc."}, {"text_idx": "#000026", "text": "Wedi'r cyfan mae'r ga\u0302n sy'n atseinio drwy bob stryd yn Toulouse bron yn ategu'r neges - dyw'r cefnogwyr ddim yn barod i ddod adre eto."}, {"text_idx": "#000027", "text": "Prif StraeonHeddlu'n ymchwilio bygythiadau at Drakeford dros 20myaCyhoeddwyd1 awr yn o\u0302l'Dim synnwyr gadael Cymru i ddal y tre\u0302n i'r de'Cyhoeddwyd9 awr yn o\u0302lBwcabws: 'Sut fydda i'n mynd at y doctor nawr?'Cyhoeddwyd7 awr yn o\u0302l"}, {"text_idx": "#000034", "text": "Lluniau: Gwaith adnewyddu Pont Y Bermo"}, {"text_idx": "#000037", "text": "Ras drwy Kenya yn 'ehangu bywyd'"}, {"text_idx": "#000038", "text": "Ifan Phillips a'i bositifrwydd i'r dyfodol"}]